Apple lancerer iOS 27 – med meget klogere Siri

I Cupertino i Apple Park har Apple her til formiddag (aften dansk tid) lanceret den nyeste version af deres operativ system til iPhones – der, som forventet, er blevet døbt iOS 27. Og det er både mere og mindre interessant på flere måder end iOS26 som er det, du formentlig har installeret på din iPhone i dag – hvis du er en af de mange danskere, der har Apples mobiltelefon.

Bedre Liquid Glass

Sidste år lancerede Apple et nyt look på iOS, kaldet Liquid Glass. I år har de opdateret systemet så det er både mere raffineret og lettere at se i hverdagen. Der er også nye design elementer – eksempelvis nye ikoner der også har fået et skud Liquid Glass. Du kan også selv vælge, præcis hvor meget “glas” du reelt vil have. En ny slider i settings vil give dig mulighed for at styre det helt præcist.

Optimeret system

Gennemgående har Apple været igennem hele systemet og opdateret alt så det er hurtigere og bruger mindre energi. Apple siger selv, at apps for eksempel startes 30% hurtigere. Nye fotos skulle også dukke op efter de er taget – 70% hurtigere, ligesom de bliver uploadet til iCould 80% hurtigere.

Selv gamle iPhones skulle blive betydeligt hurtigere – hvilket kan være tiltrængt. Samtidig er iOS 27 også i stand til at køre på alle de samme telefoner som forrige generation. Det vil sige helt tilbage til iPhone 11.

Der er også en ny funktion der styrer Wifi og netværk generelt – så telefonen selv hopper på det hurtigste net – om det så er 5G eller wifi. Du kan for eksempel lande med flyet og så ville du indtil nu selv skulle lukke for wifi der ikke længere er online. Fra nu af vil din telefon selv finde ud af, hvilket netværk er bedst, og vælge det.

Mere og bedre sikkerhed – især for børn

Den nye software får en overhaling på sikkerhed – især for børn. Der er en ny setup assistent der vil gøre det muligt for forældre at sætte telefonens apps op – og slå dem til og fra. Børn kan så efterfølgende “spørge” deres forældre, om de må installere en ny app eller gå på en hjemmeside, de aldrig har været på før. Det gælder for børn under 13 som standard – over 13 kan man som forældre slå det til. Man kan også sætte en begrænsning på, hvem børnene må kontakte eller blive kontaktet af.

Skulle nogen sende upassende indhold til børnene, vil det blive lukket ned af styresystemet – så børnene vil kun se en “blur” – og forældrene vil blive underrettet.

Mere og bedre Apple Intelligence

Det der måske har været mest ventet i den nye iOS er en ny, og meget klogere Siri. Du kan nu spørge Siri på en naturlig måde – ligesom du for eksempel kan med eksempelvis ChatGPT. For eksempel: “Giv mig en rutevejledning til København, men med et stop i Odense ved HC andersens hus. Vi skal først køre i morgen, så vælg den bedste rute kl. 10 i morgen formiddag.”

Siri kan også kigge i dine billeder ud fra en “naturlig” ordre – så hvis du eksempelvis siger “led efter et billede af min hund med en hat på,” så ved Siri hvordan din specifikke hund ser ud og kan finde det rigtige billede.

Siri’s stemme er også blevet mere intelligent og lyder betydeligt mere naturlig. Og du kan selv sætte ting som tone og hastighed for hende eller ham. Den er også blevet betydeligt bedre til at lytte efter din stemme og kan forstå sammenhænge på en betydeligt klogere måde.

Siri har også fået sit eget “rigtige” app interface, så du kan bruge den meget ligesom ChatGPT. Siri kan kigge i dine beskeder – hvad enten du har fået dem via mail, tekst eller endda i 3. part apps når de er blevet opdateret til den nye Siri.

Ligesom på Android med Gemini er Siri integreret stort set alle steder i styresystemet. Forskellen er, at det ikke kun er på din telefon Siri kan kigge – den kan også kigge på din Mac eller andre Apple enheder. Og den kan huske hvad I har talt om på tværs af dine enheder.

Siri er desværre ikke klar på andet end engelsk til at begynde med, men vil “hurtigt” komme på flere sprog, lover Apple. Om det så betyder at det vil være klart til lanceringen af de kommende iPhones, eller om det først vil komme på dansk med en efterfølgende opdatering.

Apple lancerer iOS 27 – med meget klogere Siri